བྱང་ཀོ་རི་ཡ་དང་ཨ་རི་གཉིས་དབར་དམག་འཁྲུག་ལངས་ཚེ་དེའི་རྐྱེན་ལས་ཨ་རི་དང་རྒྱ་ནག་གཉིས་བར་དམག་འཁྲུག་འབྱུང་སྲིད་པ་ལས།ཨ་རྒྱ་གཉིས་དམག་འཁྲུག་ལངས་པའི་རྐྱེན་ལས་བྱང་ཀོ་རི་ཡ་དང་ཨ་རི་གཉིས་དབར་དམག་འཁྲུག་ཤོར་གྱི་མ་རེད།འོན་ཀྱང་ཨ་རིས་རྒྱ་ནག་ལ་དམག་འཐབ་བྱེད་བཞིན་པའི་སྐབས་བྱང་ཀོ་རི་ཡས་གོ་སྐབས་དེ་བཟུང་ནས་ལྷོ་ཀོ་རི་ཡ་ལ་དམག་བརྒྱབ་སྲིད་དང་མི་སྲིད་བརྗོད་དཀའ།སྤྱིར་བཏང་ཚོད་དཔག་བྱས་ན་རྒྱུན་ལྡན་དུ་རྒྱ་ནག་གིས་སོ་སོའི་འཆར་གཞི་དང་མཐར་ཁེ་ཕན་འཐོབ་རེ་ཡོད་ན་ཕ་རོལ་ལ་དྲག་རྒོལ་བྱེད་ཀྱི་ཡོད།དེ་ལྟར་ཡང་གལ་ཏེ་བྱང་ཀོ་རི་ཡ་དང་ཨ་རི་གཉིས་དབར་དམག་འཁྲུག་དེའི་རྐྱེན་པས་རྒྱ་ནག་དང་ཨ་རི་གཉིས་དབར་དམག་འཁྲུག་ཤོར་བ་ཡིན་ན།དམག་འཁྲུག་གི་གནས་སྟངས་མི་འདྲ་བ་ཞིག་ཆགས་ཀྱི་རེད།དེ་ཡང་ཐོག་མར་རྒྱ་ནག་ལ་འདོད་མོས་དང་གྲ་སྒྲིག་མེད་བཞིན་དུ་དམག་འཁྲུག་ནང་ཞུགས་པ་དང་།དེའི་དབང་གིས་ཨ་རིར་རྒྱ་ནག་ལ་ཁ་གཏད་གཅོག་པའི་དམག་དཔུང་གྲ་སྒྲིག་བྱ་རྒྱུའི་གོ་སྐབས་སྤྲོད་ཀྱི་ཡོད།དེས་ན་གནས་སྟངས་འདི་འདྲའི་འོག་གལ་སྲིད་རྒྱ་ནག་ཕྱོགས་ནས་དང་པོ་ཨ་རི་ལ་དམག་དྲངས་ཀྱང་ཨ་རིས་སྔོན་ཚུད་ནས་དམག་གྲ་སྒྲིག་ཨང་གསར་བྱས་ཡོད་ཅིང་།རྒྱ་དམག་གི་བྱ་སྤྱོད་ཚང་མར་ཞིབ་ལྟ་བྱས་ཏེ་ཚུར་རྒོལ་བྱས་ན་འཕྲལ་དུ་རྒོལ་ལན་སློག་གི་རེད།དེ་ཡང་སྔར་ཕྱི་ལོ༡༩༥༠ཟླ་༡༡ནང་ཀོ་རི་ཡའི་དམག་འཁྲུག་སྐབས་རྒྱ་ནག་གིས་བྱང་ཀོ་རི་ཡའི་རྒྱབ་རྩར་གློ་བུར་དུ་དམག་འཁྲུག་ནང་ཞུགས་ཏེ་ལྷོ་ཀོ་རི་ཡའི་ཕྱོགས་གཏོགས་ལ་དྲག་རྒོལ་བྱས་ཡོད་པར་བརྟེན།ཨ་རིའི་དམག་དཔོན་ཚོས་སྔར་གྱི་ཉམས་མྱོང་ཐོག་ནས་སྔོན་ཚུད་ནས་དམག་གྲ་སྒྲིག་བྱེད་ངེས་རེད།